ຊີເຣຍ ຈະເຂົ້າຮ່ວມ ການເຈລະຈາ ສັນຕິພາບ ທີ່ເຈນີວາ (ວີດີໂອ)
ກະຊວງ​ການ​ຕ່າງປະ​ເທດ​ຂອງ​ຊີ​ເຣຍ ​ກ່າວວ່າ ຕົນ​ຈະ​ສົ່ງ​ນັກ​ການ​ທູດ ​ໄປຮ່ວມການເຈລະຈາ ​ແຕ່ກໍ​ກ່າວ​ເນັ້ນວ່າ ລັດຖະບານຂອງ ປະທານ​າທິບໍດີ Bashar al-Assad ​ຈະ​ບໍ່​ຍອມ​ສະຫຼະ​ອຳນາດ​.
ລັດຖະບານຊີເຣຍ ກ່າວວ່າ ຕົນຈະປະກອບສ່ວນເຂົ້າຮ່ວມ ໃນການເຈລະຈາສັນຕິພາບທີ່ ອົງການສະຫະປະຊາຊາດ ມີກຳນົດຈະຈັດຂຶ້ນໃນເດືອນມັງກອນ ຈະມາເຖິງນີ້ ທີ່ນະຄອນ ເຈນີວາ ກະຊວງການຕ່າງປະເທດຂອງຊີເຣຍ ໄດ້ກ່າວໃນວັນພຸດ ມື້ນີ້ວ່າ ຕົນຈະສົ່ງນັກການທູດໄປສົມທົບ ແຕ່ກໍກ່າວເນັ້ນວ່າ ລັດຖະບານຂອງປະທານາທິບໍດີ Bashar al-Assad ຈະບໍ່ ຍອມສະຫຼະອຳນາດ ເລຂາທິການໃຫຍ່ຂອງອົງການສະຫະປະຊາຊາດທ່ານ Ban Ki-moon ໄດ້ປະກາດໃຫ້ຊາບກ່ຽວກັບກອງປະຊຸມ ທີ່ມີການລໍຄອຍມາເປັນເວລາດົນນານ ແລ້ວນັ້ນ ໃນຕົ້ນອາທິດນີ້ ຈຸດປະສົງກໍແມ່ນເພື່ອເລັ່ງໃຫ້ມີການສ້າງຕັ້ງລັດຖະບານໄລຍະ ຂ້າມຜ່ານ ເພື່ອນຳພາຊີເຣຍ ອອກຈາກບັນຫາຂັດແຍ້ງ ທີ່ໄດ້ເຮັດໃຫ້ມີຜູ້ເສຍຊີວິດຫຼາຍ ກວ່າ 100 ພັນຄົນແລ້ວ ແລະມີປະຊາກອນຫຼາຍລ້ານຄົນ ບໍ່ມີທີ່ຢູ່ອາໄສ ຕ້ອງໄດ້ອົບພະ ຍົບຫລົບໄພ ນັບຕັ້ງແຕ່ເດືອນມີນາ 2011 ເປັນຕົ້ນມາ ຍັງບໍ່ທັນເປັນທີ່ຈະແຈ້ງເທື່ອ ວ່າຈະມີພາກສ່ວນໃດແດ່ ທີ່ຈະເຂົ້າຮ່ວມໃນການເຈລະຈາ ສັນຕິພາບນີ້ ກຸ່ມຝ່າຍຕໍ່ຕ້ານສຳຄັນສຸດຂອງຊີເຣຍ ທີ່ລີ້ໄພໃນຕ່າງປະເທດ ກໍຄືກຸ່ມແນວໂຮມແຫ່ງຊາດ ຊີເຣຍຫຼື Syrian National Coalition ໄດ້ກ່າວໃນວັນອັງຄານວານນີ້ວ່າ ຕົນຍັງບໍ່ທັນ ໄດ້ຕັດສິນໃຈຂັ້ນສຸດທ້າຍເທື່ອ ທີ່ຈະເຂົ້າຮ່ວມຫຼືບໍ່ ແຕ່ກໍຢືນຢັດວ່າ ທ່ານ Assad ນັ້ນບໍ່ ຄວນທີ່ຈະມີບົດບາດໃດໆທັງສິ້ນ ໃນອານາຄົດຂອງປະເທດ